MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

vyhlášky Ministerstva zdravotníctva Slovenskej republiky, ktorou sa ustanovujú podrobnosti o požiadavkách na zotavovacie podujatia a o požiadavkách na použitie epidemiologicky rizikových potravín na zotavovacích podujatiach 					                                                                                    ´

Podnet:

podľa § 28 ods. 5 zákona č. ........../2005  o verejnom zdravotníctve a o zmene a doplnení niektorých zákonov		Obsah materiálu:

1.	Návrh vyhlášky

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

Návrh
Vyhláška Ministerstva zdravotníctva Slovenskej republiky
z ............../2005,

ktorou sa ustanovujú podrobnosti o požiadavkách na zotavovacie podujatia a o požiadavkách na použitie epidemiologicky rizikových potravín na zotavovacích podujatiach 	

Ministerstvo zdravotníctva Slovenskej republiky podľa § 28 ods. 5 zákona č. ........../2005  o verejnom zdravotníctve a o zmene a doplnení niektorých zákonov ustanovuje:  

§ 1
Predmet úpravy

Táto vyhláška upravuje 
a)	podrobnosti o organizácii zotavovacích podujatí a dennom režime detí na zotavovacom podujatí,1)
b)	podrobnosti o zdravotnej spôsobilosti dieťaťa zúčastneného na zotavovacom podujatí a vzor písomného vyhlásenia,2)
c)	podrobnosti o zdravotnej spôsobilosti osoby zamestnanej na zotavovacom podujatí a odbornej spôsobilosti osoby manipulujúcej s požívatinami a potravinami,3)
d)	podrobnosti o odbornej spôsobilosti osoby vykonávajúcej zdravotnú starostlivosť na zotavovacom podujatí,4)
e)	podrobnosti o vybavení lekárničky na zotavovacie podujatie a zdravotníckej brašny na putovné zotavovacie podujatie,5)
f)	podrobnosti o dennom režime, umiestnení, funkčnom členení, priestorovom usporiadaní, stravovaní a prevádzke zariadení pre zotavovacie podujatia,6)
g)	podrobnosti o druhoch zakázaných epidemiologicky rizikových potravín a o podmienkach používania vybraných druhov potravín,7)
h)	podrobnosti o obsahu dokumentácie.8)

Organizácia zotavovacích podujatí

§ 2

(1) Usporiadateľ zotavovacieho podujatia organizuje zotavovacie podujatie tak, aby plnilo výchovné poslanie a posilňovalo zdravie detí. Pri jeho organizovaní prihliada na vek a zdravotný stav detí a charakter zotavovacieho podujatia. 

(2) Zotavovacie podujatia sa organizujú, ak ďalej nie je ustanovené inak, pre deti, ktoré ukončili prvý ročník základnej školy, spravidla od siedmich rokov veku; deti mladšie ako sedem rokov veku sa prijímajú na zotavovacie podujatie, len ak sú pravidelne pripravované na takýto spôsob života alebo ak ide o školu v prírode.9)

(3) Putovné zotavovacie podujatia sa organizujú pre deti od 12 rokov veku; deti mladšie ako 12 rokov veku sa prijímajú na putovné zotavovacie podujatie, len ak sú pravidelne pripravované na takýto spôsob života. 

(4) Na vodnú turistiku sa prijímajú len deti, ktoré vedia plávať.

§ 3

(1) Usporiadateľ zotavovacieho podujatia v oznámení zotavovacieho podujatia10) uvedie
a) 	meno, priezvisko, adresu a telefónne číslo, ak ide o fyzickú osobu, a obchodné meno (názov), sídlo a telefónne číslo, ak ide o právnickú osobu,
b)	druh, termín a miesto konania zotavovacieho podujatia,
c) 	počet detí a osôb činných na zotavovacom podujatí v jednotlivých turnusoch,
d)	spôsob zásobovania pitnou vodou s údajmi o kvalite pitnej vody a v prípade umývania detí vo vodnom toku aj s údajmi o kvalite vody vodného toku,
e) 	spôsob stravovania,
f)	spôsob zneškodňovania odpadu,
g)	dátum vyhotovenia oznámenia, odtlačok pečiatky a podpis usporiadateľa zotavovacieho podujatia.

(2) Usporiadateľ putovného zotavovacieho podujatia okrem údajov uvedených v odseku 1 uvedie aj popis trasy putovania. 

§ 4
Zdravotná spôsobilosť dieťaťa

(1)	Na zotavovacom podujatí sa zúčastňuje dieťa, ak
a)	je zdravotne spôsobilé k pobytu v kolektíve,
b)	neprejavuje príznaky akútneho ochorenia,
c)	nemá nariadené karanténne opatrenie, resp., ak v 14 kalendárnych dňoch predchádzajúcich odchodu na zotavovacie podujatie neprišlo do kontaktu s osobou chorou na prenosné ochorenie alebo osobou podozrivou z nákazy, 
d)	je kompletne očkované v zmysle platných predpisov.

(2)	Potvrdenie o zdravotnej spôsobilosti podľa ods. 1 písm. a) a o povinnom očkovaní podľa ods. 1 písm. d) vydá zákonnému zástupcovi ošetrujúci lekár pred začiatkom zotavovacieho podujatia. Ak dieťa užíva lieky alebo si jeho zdravotný stav vyžaduje obmedzenie záťaže, súčasťou potvrdenia sú aj tieto skutočnosti. Skutočnosti uvedené v ods. 1 písm. b) a c) potvrdzuje v písomnom vyhlásení zákonný zástupca dieťaťa. Vyhlásenie nie je staršie ako jeden deň a zákonný zástupca dieťaťa ho predloží usporiadateľovi zotavovacieho podujatia, v prípade školy v prírode vysielajúcej základnej škole alebo vysielajúcemu predškolskému zariadeniu. Vzor vyhlásenia je uvedený v prílohe č. 1.

§ 5
Zdravotná a odborná spôsobilosť osôb

(1)	Na zotavovacom podujatí pracuje len zdravotne spôsobilá osoba, ktorá dosiahla 18 rokov veku a vo funkcii vedúceho zotavovacieho podujatia len osoba, ktorá dosiahla 21 rokov veku. 

(2)	Zdravotnú spôsobilosť posudzuje a posudok vydáva praktický lekár. Posudok o zdravotnej spôsobilosti predloží osoba činná na zotavovacom podujatí, s výnimkou pedagogických11) a zdravotníckych pracovníkov,12) usporiadateľovi zotavovacieho podujatia, v prípade školy v prírode vysielajúcej základnej škole alebo vysielajúcemu predškolskému zariadeniu. 

(3)	Osoby, ktoré manipulujú s požívatinami a potravinami v rámci stravovania na zotavovacom podujatí, spĺňajú podmienky na výkon epidemiologicky závažných činností.13)

(4)	Zdravotný dohľad na zotavovacom podujatí zabezpečuje odborne spôsobilá osoba (ďalej len „zdravotník“), ktorá
a)	získala vysokoškolské vzdelanie lekárskeho, ošetrovateľského smeru alebo v odbore verejné zdravotníctvo,
b)	získala vzdelanie na strednej zdravotníckej škole,
c)	osoba, ktorá absolvovala školenie Slovenského Červeného kríža o poskytovaní prvej pomoci so zameraním na zdravotnícku činnosť na zotavovacom podujatí.

§ 6
Činnosť zdravotníka a vybavenie lekárničky na zotavovacie podujatie a zdravotníckej brašny pre putovné zotavovacie podujatie

(1) Zdravotník pred nástupom detí na zotavovacie podujatie 
a)	prevezme od usporiadateľa zotavovacieho podujatia lekárničku pre zotavovacie podujatie, prípadne veľkú zdravotnícku brašňu; vybavenie lekárničky pre zotavovacie podujatie a vybavenie veľkej zdravotníckej brašne pre putovné zotavovacie podujatia sú uvedené v prílohe č. 2,
b)	zistí, či zdravotný stav dieťaťa umožňuje jeho prijatie na zotavovacie podujatie, prevezme prihlášky detí na zotavovacie podujatie a vyhlásenia zákonných zástupcov detí (§ 4 ods. 2) a doklady o zdravotnej, prípadne odbornej spôsobilosti osôb činných na zotavovacom podujatí,
c)	preverí priamo na mieste konania zotavovacieho podujatia zabezpečenie podmienok na prevádzku zotavovacieho podujatia,
d)	oboznámi vedúceho zotavovacieho podujatia so zdravotným stavom detí,
e)	preverí, či majú všetky deti preukaz poistenca.

(2) Zdravotník počas zotavovacieho podujatia
a)	priebežne sleduje zdravotný stav detí a osôb činných na zotavovacom podujatí, poskytuje prvú pomoc a hlási všetky ochorenia detí a osôb činných na zotavovacom podujatí lekárovi, ktorý poskytuje lekársku starostlivosť v mieste konania zotavovacieho podujatia, a príslušnému orgánu verejného zdravotníctva,
b)	ošetruje chorých v izolačných priestoroch a po odchode chorého z izolačných priestorov zabezpečí všetky opatrenia podľa pokynov lekára alebo orgánu na verejného zdravotníctva,
c)	vedie zdravotnícky denník,
d)	kontroluje hygienu prevádzky, a to
1.	ochranu zdrojov pitnej vody pred znečistením; v prípade nedostatku pitnej vody alebo zmeny jej kvality upovedomí orgán verejného zdravotníctva; 
2.	spôsob odstraňovania odpadov,
3.	spôsob zabezpečenia hygieny na ošetrovni a v izolačných priestoroch,
4.	spôsob zabezpečenia hygieny ostatných priestorov zotavovacieho podujatia,
e)	kontroluje osobnú hygienu detí, usmerňuje ich otužovanie a zabezpečuje zdravotný dozor pri rekreačnom kúpaní a výletoch,
f) 	podieľa sa na zostavovaní denného režimu detí a jedálneho lístka pre deti,
g)	zabezpečí, aby k liekom a dokumentácii zotavovacieho podujatia (§ 12) nemali prístup deti a nepovolané osoby,
h)	informuje vedúceho zotavovacieho podujatia o všetkých závažných skutočnostiach zistených pri svojej činnosti a vykonaných opatreniach.

(3) Pri hromadnom odchode na zotavovacie podujatie zdravotník zabezpečuje základnú starostlivosť o zdravie všetkých zúčastnených osôb aj pri ceste na zotavovacie podujatie a späť.

§ 7
Denný režim detí na zotavovacom podujatí

(1) V dennom režime detí na zotavovacom podujatí je pevne určený čas na spánok, osobnú hygienu, stravovanie a ostatné aktivity s ohľadom na vek a zdravotný stav detí. 

(2) Usporiadateľ zotavovacieho podujatia určí dĺžku spánku sedemročných až desaťročných detí  tak, aby nebola kratšia ako desať hodín denne a u starších detí, aby nebola kratšia ako osem hodín denne s výnimkou noci, keď sa organizuje nočná hra. Čas pred uložením na spánok vyhradí pre pokojnú činnosť, najmä pre osobné voľno.

(3) Čas na osobnú hygienu usporiadateľ zotavovacieho podujatia denne určí najmenej  pol hodiny po prebudení a pol hodiny pred uložením na spánok.

(4) Pri pohybovej aktivite usporiadateľ zotavovacieho podujatia prihliada na schopnosti, telesnú zdatnosť, aktuálny zdravotný stav a záujmy detí. Intenzitu pohybovej aktivity zvyšuje tak, aby dosiahla vrchol koncom druhej tretiny  zotavovacieho podujatia a potom voľne klesala. Tretí deň po začatí zotavovacieho podujatia je odpočinok s výnimkou putovných zotavovacích podujatí, kde sa prihliada na telesnú zdatnosť a aktuálny zdravotný stav detí. Presuny putovných podujatí sa vykonávajú iba za denného svetla. Na zimných zotavovacích podujatiach sa výcvik zimných športov určuje na najviac šesť hodín denne, a to tri hodiny dopoludnia a tri hodiny odpoludnia s výnimkou dňa, keď sa koná celodenný výlet. Výcvik alebo iná fyzická záťaž detí do 12 rokov je najneskôr po 90-tich minútach prerušená najmenej päťnásťminútovou prestávkou.

(5) Čas kúpania je určený tak, aby sa deti nekúpali skôr ako jednu hodinu po hlavnom jedle alebo po intenzívnom cvičení. Kúpanie detí v prírode je prispôsobené počasiu a plaveckým schopnostiam detí. Deti sa kúpu iba pod dozorom osoby činnej na zotavovacom podujatí ako dozor, ktorá je schopná poskytovať záchranu topiacemu sa. 

§ 8
Zariadenia pre zotavovacie podujatia

(1) Zotavovacie podujatia sa uskutočňujú v trvalých stavbách14) alebo dočasných stavbách14) (ďalej len „stavba“) a v stanových táboroch so stálou základňou alebo v stanových táboroch vo voľnej prírode (ďalej len „stanový tábor“), ktoré sa umiestňujú na
a)	suchom,  bezprašnom pozemku, nezamorenom hmyzom, ktorý je chránený zeleňou, pred zdrojmi znečistenia ovzdušia a zdrojmi hluku, 
b)	pozemku s dobrou prístupovou cestou a bez prístupu hospodárskych zvierat s výnimkou stanových táborov vo voľnej prírode; stanové tábory vo voľnej prírode sa umiestňujú mimo zátopových území vodných tokov.

(2) Zimné zotavovacie podujatia sa uskutočňujú len v stavbách, ktoré majú zabezpečené vykurovanie, prívod teplej vody,  priestory na sušenie odevov a ukladanie športových potrieb.

(3) Priestory v stavbách majú vyčlenené priestory na spanie, spoločenskú a športovú činnosť, stravovanie, sušenie odevov a obuvi, priestory na umývanie a sprchovanie, záchody, ošetrovňu a izolačnú miestnosť. Priestory na spanie, spoločenskú a športovú činnosť a stravovanie majú prirodzené osvetlenie a vetranie.

(4) V stanových táboroch sú vyčlenené stany na spanie a uloženie osobných vecí,  stany alebo prístrešky na stravovanie, stany na sušenie odevov a obuvi,  prípadne aj stany na spoločenskú činnosť a osobitné priestory na umývanie a sprchovanie a záchody. V stálych stanových základniach sú vyčlenené aj priestory na izoláciu chorých. 

(5) Priestory na spanie v stavbách sú oddelené od ostatných priestorov a členené  na miestnosti na spanie pre deti a miestnosti na spanie pre vedúcich oddielov alebo skupín detí, ktoré bezprostredne nadväzujú na miestnosti na spanie pre deti. Miestnosti na spanie pre deti sú oddelené podľa pohlavia. 

(6) Najmenšia podlahová plocha miestnosti na spanie v  stavbách je 3 m2 na jednu osobu, pričom do plochy miestnosti sa nezapočítavajú pôdorysné plochy skríň. Poschodové  postele sa umiestňujú v miestnosti na spanie, ktorej výška stropu je najmenej 260 cm, pričom horné lôžko nie je vyššie ako 150 cm nad zemou a priestor medzi spodným a horným lôžkom nie je menší ako 100 cm. Horné lôžko poschodovej postele je zabezpečené bočnicou a nepriepustnou podložkou. Poschodové postele používajú len deti nad 10 rokov veku. 

(7) Stany určené na spanie vedúcich oddielov alebo skupín detí bezprostredne nadväzujú na stany určené na spanie detí. Stany určené na spanie detí sú oddelené podľa pohlavia. 

(8) Priestory v stanoch na spanie a uloženie osobných vecí je izolované od zeme proti vlhkosti a chladu. Stany postavené na jednom mieste dlhšie ako 21 dní majú izolujúcu podlahu na celej ploche stanu.  Ak sú v stanoch lôžka, tieto sú umiestnené  40 cm nad zemou.

(9) Najmenšia podlahová plocha priestorov na spoločenskú činnosť v  stavbách je 1 m2 na jedno dieťa. Veľkosť podlahových priestorov na spoločenskú činnosť žiakov a detí predškolského veku v škole v prírode15) upravuje zvláštny právny predpis.16)

(10) Ak stravovanie detí nie je zabezpečené v zariadení spoločného stravovania,17) priestory na stravovanie v stavbách sú umiestnené oddelene od ostatných priestorov a členené na jedáleň, kuchyňu, hrubú prípravovňu, sklady, šatne a zariadenia na osobnú hygienu zamestnancov stravovacej prevádzky. Najmenšia podlahová plocha jedálne je 1 m2 na jedného stravníka v jednej zmene. Veľkosť podlahovej plochy jedálne v škole v prírode15) upravuje zvláštny právny predpis.16) Priestorov na stravovanie sa týkajú podrobnosti stanovené pre stanové tábory (odsek 11).

(11) Priestory na stravovanie v stanových táboroch so stálou základňou sú členené na jedáleň, kuchyňu, umyváreň riadu a skladovacie priestory. Priestory, okrem ohniska, sú zastrešené a chránené pred vonkajšími nepriaznivými vplyvmi. V kuchyni je zabezpečený dostatok pracovných plôch. Samostatné pracovné plochy, ktorými sú aj dosky z materiálu vhodného pre kontakt s potravinami, sú označené a vyčlenené zvlášť na prácu s tepelne neopracovanými potravinami a tepelne opracovaným pokrmom. Skladované potraviny sa vzájomne neovplyvňujú a ani nie sú nežiadúco ovplyvňované vonkajšími vplyvmi. Umývanie kuchynského a jedálenského riadu je oddelené. Tento riad sa umýva iba v pitnej vode.18)

(12) Priestory na umývanie a sprchovanie v stavbách sú oddelené podľa pohlavia detí a usporiadané tak, aby pripadol na umývanie jeden výtokový kohút s odpadovým  žľabom alebo jedno umývadlo na päť detí a na sprchovanie jedna sprchová ružica na 25 detí. V týchto priestoroch majú deti možnosť denného umytia a sprchovania  v teplej vode. Priestory na umývanie a sprchovanie sú zriadené najmenej 25 m od studne, na spádovej strane.

(13) Priestory na umývanie a sprchovanie v stanových táboroch sú kryté, oddelené podľa pohlavia detí a usporiadané tak, aby pripadol na umývanie jeden výtokový kohút s odpadovým  žľabom alebo jedno umývadlo na päť detí a na sprchovanie jedna sprchová ružica na 25 detí. V týchto priestoroch deti majú možnosť umytia a sprchovania  v teplej vode najmenej jedenkrát v týždni.  Priestory na umývanie a sprchovanie sú zriadené najmenej 25 m od studne, na spádovej strane.

(14) V stanových táboroch vo voľnej prírode sa vo výnimočných prípadoch zabezpečuje denné umývanie detí priamo vo vodnom toku, ktorého voda vyhovuje ukazovateľom kvality vody určenej na kúpanie.19) Na čistenie zubov je zabezpečená aj v takýchto prípadoch pitná voda.18)

(15) Záchody v  stavbách a v stanových táboroch so stálou základňou sa zriaďujú splachovacie alebo suché. Sú usporiadané tak, aby boli oddelené podľa pohlavia detí a aby pripadli dva záchody na 20 dievčat, jeden ďalší záchod na  každých ďalších 20 dievčat a jeden záchod a jeden pisoár na 20 chlapcov. Príchod k záchodom je v noci osvetlený. 

(16) Záchody v stavbách a stanových táboroch sú umiestnené najmenej 25 m od zdroja pitnej vody v závislosti od povahy terénu, spravidla 50 m od  stravovacieho  zariadenia  v  smere  prevládajúcich  vetrov  a  najmenej  25 m  od  posledného ubytovacieho miesta. V blízkosti záchodov je zariadenie na umytie rúk. 

(17) V stanových táboroch vo voľnej prírode sú záchody usporiadané ako zákopové latríny, najmenej 35 cm hlboké a mimo vodohospodársky chránených území. Latríny sa denne prevrstvujú  zeminou s vhodným dezinfekčným prostriedkom a pred opustením táboriska sú zasypané zeminou  a označené. Sú usporiadané tak, aby pripadli dve latríny na 20 dievčat, jedna ďalšia latrína na každých ďalších 20 dievčat a  jedna latrína na 20 chlapcov.

(18) Ošetrovňa a izolačná miestnosť v stavbách sú oddelené od ostatných častí zariadenia, majú oddelené priestory podľa pohlavia, umývadlo s tečúcou pitnou vodou, sú vykurované a je v nich možnosť použitia teplej vody. Priestory, v ktorých je izolačná miestnosť, sú riešené so samostatnými zariadeniami na osobnú hygienu detí. Najmenšia podlahová plocha izolačnej miestnosti je 5 m2 na jedného chorého. Jej usporiadanie je také, aby na 30 detí pripadlo jedno lôžko. Lôžka nie sú poschodové. 

(19) Ošetrovňa a izolačná miestnosť (odsek 3) a stany na izoláciu chorých (odsek 4) sa nepoužívajú na ubytovanie  zdravotníka.

(20) Vonkajšie priestory zariadení na zotavovacie podujatia sú členené na ihriská  a priestory na pohybovú činnosť detí.

§ 9
Stravovanie 

(1) Stravovanie detí je zabezpečené s prihliadnutím na ich vek, zdravotný stav a fyzickú záťaž, pričom podávaná strava je zdravotne neškodná a biologicky hodnotná.20)

(2) Denná strava sa podáva len podľa jedálneho lístka. Pozostáva z raňajok, desiatej, obeda, olovrantu a večere. Interval medzi jednotlivými jedlami je najviac tri hodiny. Pri činnostiach mimo priestorov zariadenia pre zotavovacie podujatie sa v prípade potreby raňajky zlučujú s desiatou a obed s olovrantom. Čas podávania hlavného jedla od ukončenia jeho prípravy je najviac dve hodiny. Nápoje sú zabezpečené po celý deň. Ak nie sú v spotrebiteľskom balení, sú podávané z krytých nádob s výpustným kohútikom. 

(3) Epidemiologicky rizikové potraviny, ktorých používanie je na zotavovacích podujatiach zakázané, vybrané druhy potravín, ktoré možno používať len pri dodržaní stanovených technologických podmienok, a technologické podmienky na použitie vybraných druhov epidemiologicky rizikových potravín sú uvedené v prílohe č. 3. 

(4) Pri putovných zotavovacích podujatiach je súčasťou raňajok teplý nápoj a jedno z hlavných jedál je teplé. 

(5) Ak nie je stravovanie detí zabezpečené v zariadení spoločného stravovania,17)  prípravu stravy zabezpečujú osoby činné na zotavovacom podujatí a deti za podmienok uvedených v odseku 6, a to spôsobom, ktorý zabezpečí zdravotnú neškodnosť podávaných pokrmov. 

(6) Deti sa podieľajú na príprave stravy iba pred jej tepelným spracovaním a pri pomocných prácach. V stanových táboroch vo voľnej prírode sa deti podieľajú na celej príprave stravy a jej výdaji, ak sú pod dozorom osoby činnej pri stravovaní a ak sú dodržané zásady osobnej a prevádzkovej hygieny.  Na príprave stravy sa podieľajú iba zdravé deti; ich zdravotný stav posúdi zdravotník.

Prevádzka zariadení pre zotavovacie podujatia

§ 10

(1) Zariadenia pre zotavovacie podujatia sú zabezpečené dostatočným množstvom pitnej vody tak, aby postačovala na pitie, čistenie zubov, varenie, umývanie riadu a na prevádzku ošetrovne a izolačnej miestnosti. Na putovných zotavovacích podujatiach a v stanových táboroch vo voľnej prírode sa pitná voda odoberá iba z vodných zdrojov, ktorých voda zodpovedá požiadavkám na kvalitu pitnej vody.18) V prípade obmedzeného množstva pitnej vody sa na účely osobnej hygieny, s výnimkou čistenia zubov, a na upratovanie používa voda, ktorá zodpovedá požiadavkám na kvalitu vody na kúpanie.19) V mimoriadnych situáciách vyžadujúcich dovoz pitnej vody sa postupuje podľa pokynov orgánu verejného zdravotníctva.

(2) Na zotavovacích podujatiach je zabezpečené plynulé zneškodňovanie odpadov a odstraňovanie splaškových vôd tak, aby nebola ohrozená zdravotná neškodnosť povrchových a podzemných vôd.

§ 11

(1) Pred začiatkom zotavovacieho podujatia a medzi jeho jednotlivými  turnusmi je zabezpečené všeobecné upratovanie celého zariadenia na zotavovacie podujatie vrátane vonkajších priestorov.  

(2) Počas zotavovacieho podujatia je zabezpečené denné upratovanie  všetkých priestorov a dezinfekcia zariadení na osobnú hygienu. Denné upratovanie miestností na spanie určených pre deti vykonávajú aj deti, ale len pod  vedením osoby poverenej výchovou detí.

(3) Posteľná bielizeň je vymieňaná podľa potreby, najmenej však jedenkrát za 14 dní a vždy pred použitím lôžka iným dieťaťom, po znečistení a po chorobe dieťaťa. Manipulácia s posteľnou bielizňou pri výskyte prenosného  ochorenia sa vykonáva podľa pokynov lekára alebo orgánu verejného zdravotníctva len dospelá osoba.

§ 12
Dokumentácia zotavovacieho podujatia

Dokumentácia zotavovacieho podujatia obsahuje 
a) 	zoznam detí a zoznam osôb činných na zotavovacom podujatí s uvedením ich mena, priezviska a bydliska, u osôb činných na zotavovacom podujatí aj povolania a zamestnávateľa, 
b)	prihlášky detí na zotavovacie podujatie,
c)	vyhlásenia zákonných zástupcov detí o (§ 4 ods. 2),
d)	doklady o zdravotnej spôsobilosti osôb činných na zotavovacom podujatí,
e)	zdravotnícky denník.

§ 13
Zrušovacie ustanovenie

Zrušuje sa vyhláška Ministerstva zdravotníctva Slovenskej republiky č. 592/2002 Z. z. z 31. júla 2002, ktorou sa ustanovujú požiadavky na zotavovacie podujatia, registrovaná v čiastke č. 227/2002 Z. z.

§ 14
Účinnosť

Táto vyhláška nadobúda účinnosť ............................

Príloha č. 1
k vyhláške č. ........

V z o r

V y h l á s e n i e

Vyhlasujem, že dieťa ............................................. bytom v .......................... neprejavuje príznaky akútneho ochorenia a že orgán verejného zdravotníctva ani ošetrujúci lekár menovanému dieťaťu nenariadil karanténne opatrenie (karanténu, zvýšený zdravotný dozor alebo lekársky dohľad). Nie je mi známe, že by dieťa, jeho rodičia alebo iné osoby, ktoré s ním žijú v spoločnej domácnosti, prišli v priebehu ostatného mesiaca do styku s osobami, ktoré ochoreli na prenosné ochorenie (napr. hnačka, angína, vírusový zápal pečene, zápal mozgových blán, horúčkové ochorenie s vyrážkami).
Som si vedomý (á) právnych následkov v prípade nepravdivého vyhlásenia, najmä som si vedomý (á), že by som sa dopustil (a) priestupku podľa § 29 ods. 1 písm. h) zákona SNR č. 372/1990 Zb. o priestupkoch.

V .....................  dňa ...................

Meno, priezvisko, adresa, tel. č. a podpis     ...............................................

Príloha č. 2
k vyhláške č. ......

Vybavenie lekárničky pre zotavovacie podujatie a vybavenie veľkej zdravotníckej brašne pre putovné zotavovacie podujatie

L  i  e  k 	Počet kusov    ATC klasifikácia

Lieky proti zvracaniu pri cestách autom, autobusom, lietadlom		  20 tbl.	A04AD
Lieky proti bolesti hlavy, zubov						  20 tbl.	N02BE71
Lieky proti kŕčovitým bolestiam (menštruačné bolesti, koliky)		  20 tbl.	M01AE01
Lieky proti horúčke								100 tbl.	N02BA
Lieky proti hnačkám								100 tbl.	A07BA01
Lieky proti zápche								  20 tbl.	A06AB08
Lieky proti páleniu záhy 							  1 balenie	A02AB03
Lieky proti kožnej plesni							  1 balenie	D01AE15
Lokálne prípravky na kožné alergie, po uštipnutí hmyzom apod.	              2 balenia 	D04AA13
Lieky na alergiu na slnko, uštipnutie						 30 tbl.		R06AX
Lokálne prípravky pri spálení kože					             4 balenia	D03AX03
Lokálne prípravky na drobné rany					             5 balení	D06AX
Lokálne prípravky pri poraneniach mäkkých  
tkanív a kĺbov po úraze							10 balení	C05BA01
Lokálne prípravky na opar po opaľovaní					  1 balenie	D06BB06
Očné kvapky – proti zápalu spojoviek aj alergickému 			  3 balenia	S01AA30
Kvapky do nosa								  2 balenia	R01AA05
Kvapky do ucha								  2 balenia	S02CA
Dezinfekčné prostriedky 							  5  balení	D08AJ
Dezinfekčné prostriedky na hubenie hmyzu				              2 balenia
Repelentné prostriedky na odpudenie hmyzu, najmä komárov	              4 balenia
Lekársky teplomer								  1 ks
Obväzový materiál (gáza hydrofilná skladaná sterilná – 10 ks, trojrohá šatka látková – 3 ks, PVC rúška – 1 ks, náplasť hladká – 3 bal., obväz hotový sterilný – 10 ks, ovínadlo hydrofilné sterilné – 40 ks, ovínadlo elastické – 10 ks, rýchloobväz – 2 bal.,  náplasť s vankúšikom – 10 ks, dlaha – 2 ks )
Rukavice jednorazové							   2 ks
Zatváracie špendlíky						                        10 ks
Malé nožnice									  1 ks
Pinzeta									              1 ks

Poznámka: 
Vybavenie lekárničky pre zotavovacie podujatie a vybavenie veľkej zdravotníckej brašne pre putovné zotavovacie podujatie platí  pre zotavovacie podujatie pre 80 detí. Pri zvýšenom počte detí je vybavenie liekmi a zdravotníckym materiálom primerane upravené.

Príloha č. 3
k vyhláške č. ......

Epidemiologicky rizikové potraviny,  vybrané druhy potravín,  ktoré sa používajú len pri dodržaní stanovených technologických podmienok, a technologické podmienky na použitie vybraných druhov epidemiologicky rizikových potravín 

A. EPIDEMIOLOGICKY RIZIKOVÉ POTRAVINY
1.	mleté a sekané mäsá z distribučnej siete a výrobky z nich,
2.	nedostatočne tepelne spracované mäsá,
3.	jaternice, zabíjačková kaša, tlačenka, krvné tučnice,
4.	surové mäsá typu tatársky biftek,
5.	nekonzervované rybie výrobky,
6.	všetky výrobky s aspikom a rôsolom,
7.	majonéza a všetky výrobky s majonézou,
8.	tepelne nespracované vajcia a tepelne nedostatočne spracované vajcia,
9.	mäkké cukrárske výrobky,
10.	šľahačka a smotana bez tepelnej úpravy,
11.	zmrzlina vrátane zmrzliny pripravovanej na mieste,
12.	huby okrem húb získaných z distribučnej siete,
13.	tvaroh domácej výroby,
14.	pečeňový syr, pečeňovky, čajovky, maslovky a podobne,
15.	bryndza,
16.	vnútornosti okrem bravčovej, teľacej a hydinovej pečene,
17.	nepasterizované mlieko.

B. VYBRANÉ DRUHY POTRAVÍN, KTORÉ SA POUŽÍVAJÚ LEN PRI DODRŽANÍ STANOVENÝCH TECHNOLOGICKÝCH PODMIENOK,  A TECHNOLOGICKÉ PODMIENKY NA POUŽITIE VYBRANÝCH DRUHOV EPIDEMIOLOGICKY RIZIKOVÝCH POTRAVÍN
1.	nátierky 
-  sú spracované zásadne z čerstvých surovín a podávané  najneskôr do dvoch hodín po spracovaní, pri zabezpečení  chladenia od 0 do 4 oC najneskôr do troch hodín,
2.	mlieko a mliečne výrobky typu smotanových krémov 
- 	sa podávajú  len do dátumu spotreby, resp. do dátumu minimálnej trvanlivosti, 
3.	mäkké salámy a údeniny 
- 	sa podávajú len po tepelnom spracovaní, pričom sú spotrebované v deň nákupu,
4.	suroviny a požívatiny určené na ďalšiu prípravu 
- 	sa nepredvárajú deň vopred (vajíčka, zemiaky, ryža, cestoviny),
5.	mleté mäso 
-	sa pripravuje len z čerstvého surového mäsa  a je tepelne spracované najneskôr do troch hodín.